钦定古今图书集成/明伦汇编/氏族典/第322卷 > 《廖用贤尚友录》 > 滕璘
## 钦定古今图书集成/明伦汇编/氏族典/第322卷 > 《廖用贤尚友录》 > 滕璘

按《万姓统谱》：“璘字德粹，婺源人。与弟珙俱从熹游，造
诣深邃。荐举于乡，入太学。淳熙八年，中南宫第四人，
对策文中乙科，以恩陞首甲。调鄞县尉，教授鄂州，改
除四川制置司干官。韩𠈁胄当国，或劝璘一见可得
掌政，璘曰：‘彼以伪学诬一世儒宗，以邪党锢天下善
士，顾可干进乎’？”后知绍兴府嵊县，适岁饥，奉行荒政，
多所全活。庙堂欲处之班列，终不肯为韩屈，径从铨
曹注四明签判及主管官告院。以病奉祠，未几卒。子
隆兴，两为帅司参议，官至朝奉大夫。遗文有《溪斋类
稿》三十卷。